Prancūzijos Pusiaujo Afrika

Prancūzų Ekvatorinė Afrika – Prancūzijos kolonija Afrikoje, dabartinės Kongo Respublikos, Gabono, Centrinės Afrikos Respublikos, Čado teritorijoje, egzistavusi 1910–1958 m. Iki 1910 m. ši teritorija buvo vadinama Prancūzų Kongu.

 Istorija 

 Kolonizacijos pradžia 
Kongo džiunglių regione prancūzai pasirodė XIX a. pradžioje, Gabono pakrantėse. Spausdami vietinius mpongvė genties karaliukus, 1843 m. jie įkūrė miestą, kuris vėliau tapo Libreviliu, ir nuo čia pradėjo kolonizaciją. Įvairūs prancūzų tyrinėtojai skverbėsi tolyn į Kongo džiungles. Žymiausias jų buvo Savorgnan de Brazza, kuris 1880 m. pasiekė Kongo upę ir Teke karalystę. Čia, sudaręs sandėrį su valdovu makoko, jis įgijo nedidelę teritoriją, kurioje vėliau buvo įkurtas miestas Brazavilis. Prancūzams skverbiantis tolyn į šiaurę Kongo upe, 1889 m. buvo įkurtas Bangis.

 Prancūzų Kongas 
Prancūzų Kongas kaip protektoratas buvo oficialiai įkurtas 1880 m. Jo teritorijos, apėmusios dabartinę Kongo Respubliką, Gaboną, Centrinės Afrikos Respubliką, susiformavo dėl prancūzų tyrinėjimų ir užkariavimų šiose teritorijose. Tos kolonijos sostinė buvo Librevilis.

Tačiau 1904 m. kolonija buvo išskaidyta į tris sritis, kurios davė pradžią dabartinėms Afrikos valstybėms: Vidurinį Kongą (dab. Kongo Respublika), Gaboną ir Ubangi-Šari (dab. CAR).

 Ekvatorinė Afrika 
1910 m. trys sritys vėl buvo sujungtos, pavadinant jas Prancūzų Ekvatorine Afrika. Prie jų prijungta ir Čado sritis. Sostine tapo Brazavilis. 1911 m. nemaža dalis teritorijų buvo užimtos Vokietijos, kurios prijungtos prie Kamerūno. Po Pirmojo pasaulinio karo užgrobtos teritorijos grįžo Prancūzijai, bet į PEA integruotos nebuvo.

 Nepriklausomybės 

1958 m. įvykus referendumui, Prancūzų Ekvatorinė Afrika vėl buvo suskaidyta į keturias šalis, kurios kiekviena atskirai įgijo autonomiją. Visos šios šalys 1960 m. paskelbė nepriklausomybę kaip atskiros valstybės.

 Taip pat skaitykite 
 Prancūzijos kolonijinė imperija
 Prancūzijos Vakarų Afrika

Kategorija:Centrinės Afrikos Respublikos istorija
Kategorija:Čado istorija
Kategorija:Gabono istorija
Kategorija:Kongo Respublikos istorija
Kategorija:Prancūzijos kolonijos Afrikoje